กรมคุมประพฤติ เผยยอดรวม 4 วัน คุมประพฤติคดีเมาแล้วขับ กว่า 3,500 คดี โดยศาลสั่งติดกำไล EM มีเงื่อนไขห้ามออกจากเคหะสถานยามวิกาล 33 ราย
กรมคุมประพฤติ เผยยอดรวม 4 วัน คุมประพฤติคดีเมาแล้วขับ กว่า 3,500 คดี โดยศาลสั่งติดกำไล EM มีเงื่อนไขห้ามออกจากเคหะสถานยามวิกาล 33 รายนายประสาร มหาลี้ตระกูล อธิบดีกรมคุมประพฤติ เปิดเผยถึงสถิติคดีที่ศาลสั่งคุมประพฤติ ยอดสะสมรวม 4 วัน ระหว่างวันที่ 27-30 ธันวาคม 2561 มีจำนวน 3,525 คดี โดยวันที่ 30 ธันวาคม ซึ่งเป็นวันที่ 4 ในช่วง 7 วันที่มีการควบคุมเข้มงวด มีคดีเข้าสู่กระบวนการคุมประพฤติ จำนวน 207 คดี ซึ่งเป็นคดีขับรถขณะเมาสุรา อีกทั้งศาลเปิดทำการเพียงบางแห่ง จึงมีคดีเข้าสู่กระบวนการคุมประพฤติจำนวนน้อย นอกจากนี้ ศาลยังมีคำสั่งติดกำไล EM ในคดีขับรถขณะเมาสุรา โดยมีเงื่อนไขห้ามออกจากที่อยู่อาศัยของตน ตั้งแต่เวลา 22.00 น.– 04.00 น. ระยะเวลา 15 วัน พร้อมทั้งรายงานตัว ทำงานบริการสังคม 24 ชั่วโมง และพักใช้ใบอนุญาตขับขี่ 6 เดือน ยอดสะสม 4 วัน เป็นจำนวน 33 ราย โดยแบ่งเป็นพื้นที่ กรุงเทพมหานคร 26 ราย  ขอนแก่น 4 ราย และบุรีรัมย์ 3 ราย ซึ่งสำนักงานคุมประพฤติ จะดำเนินการติด EM ตั้งแต่วันที่ 1 มกราคม 2562 เป็นต้นไป